Det litauiske statsoverhodet er presidenten, som blir valgt for en femårsperiode og har begrensede fullmakter. En kandidat kan bare sitte i to etterfølgende perioder. Presidenten kan under visse betingelser oppløse parlamentet og skrive ut nyvalg. Presidentens rolle er for det meste konstitusjonell, med unntak av utenriks- og sikkerhetspolitikken, men har ifølge grunnloven mer myndighet enn presidentene i Estland og Lativa. Presidenten er den øverste lederen for militæret. Presidenten utnevner med godkjenning fra nasjonalforsamlingen statsministeren. Presidenten utnevner resten av regjeringen etter forslag fra statsministeren, samt en del andre embetsmenn og alle dommere.